en en id id en en en en en ar en en nl en it az en en en ms ms ms en ms ms ms id ms id id id id id id id id id id ms ms id ms id id id ms id ms id ms id ms id ms id id id ms id id id id ms id id id id id nds tr en id en en tl tl en tr id en de ms id id id id ms ms de id tr pl en sl en en en en en en id de en en en ar ast en ms
PW II (B) Hassan Ibrahim, Dulu sering pegang peluru meriam - abdnaddin
Ingin Berkisah Dengan Cara Sendiri
✔ abd naddin Diterbitkan 10:44 PTG
PW II (B) HASSAN IBRAHIM, DULU PEGANG PELURU MERIAM
KETIKA berkhidmat dalam tentera, salah satu kemahiran yang dimilikinya ialah memasang peluru meriam. Beliau mengenali apa saja jenis meriam kerana ia adalah sebahagian tugasnya ketika berkhidmat sepanjang 25 tahun di Rejimen Artileri Diraja (RAD).  Kini beliau sudahpun bersara dan memilih bidang jahitan sebagai salah satu jenis perniagaannya. Bahkan beliau memiliki Sijil Kemahiran Malaysia (SKM) yang membolehkannya mengajar dalam bidang jahitan.. Dari urusan meriam, kini beliau mahir urusan jarum dan benang.
PW II (B) Hassan Ibrahim dilahirkan pada 15 Jun 1971 di Kampung Kalabakan Tawau. Anak ketiga daripada lapan adik beradik ini mendapat pendidikan rendah di SRK Kalabakan dari darjah satu hingga enam sebelum meneruskan pendidikan menengah di SMK Kuhara Tawau  hingga tingkatan lima. Beliau pernah bekerja dalam pelbagai bidang termasuk menjadi jurujual, pekerja kilang papan sebelum berkhidmat dalam bidang ketenteraan iaitu bidang yang amat diminatinya. Selepas menjalani latihan di Pusat Latihan Rekrut Port Dickson (kini dikenali Pusat Latihan Asas Tentera Darat) selama enam bulan, beliau ditempatkan di 21 Rejimen Artileri Diraja (RAD) Kem Paroi selama lima tahun. Kemudian beliau ditugaskan di 6 RAD Kem Lok Kawi dari tahun 1995 hingga awal 2011. Pada pertengahan tahun 2011, beliau dipindahkan ke Markas Medan Tentera Darat Kuala Lumpur di Sungai Besi.. Selepas itu, beliau ditempatkan di 61 RAD Kem Mahkota Kluang pada awal 2012 atas dasar kenaikan pangkat. Selepas berkhidmat selama 25 tahun dalam bidang ketenteraan, beliau bersara pada tahun 2013. Sebelum itu, beliau menjalani latihan di Akademi Jahitan Kota Kinabalu dan memiliki Sijil Kemahiran Malaysia (SKM) Tahap 3 yang membolehkan beliau mengajar dalam bidang jahitan. Beliau juga aktif dalam pelbagai aktiviti termasuk meneruskan perjuangan dalam politik bagi membela nasib masyarakatnya.
Wartawan kanan UTUSAN BORNEO, ABD NADDIN HAJI SHAIDDIN berpeluang mewawancara PW II (B) Hassan Ibrahim di salah sebuah premis di Jalan Gaya Kota Kinabalu untuk berkongsi pengalaman dan perjalanan kerjayanya sejak sekolah hingga menceburi perkhidmatan tentera dan kemudian bersara.
UTUSAN BORNEO (UB):   Boleh ceritakan sedikit latar belakang tuan?
HASSAN IBRAHIM (HI):  Saya dilahirkan pada 15 Jun 1971 di kampung  Kalabakan.Anak ketiga daripada lapan adik beradik.
UB:     Kalau boleh tahu, orang tua bekerja sebagai apa?
HI:     Ayah saya, Ibrahim Piah, kerja sebagai seorang nelayan manakala ibu, Puan Jamilah Ukang, kerja sebagai suri rumah.
UB:     Di mana tuan mendapat pendidikan awal?
HI:     Saya mendapat pendidikan awal di SRK Kalabakan dari darjah satu hingga enam sebelum melanjutkan pelajaran menengah di SMK Kuhara dari tingkatan satu hingga lima.
UB:     Mungkin ada pembaca di luar sana khususnya di luar Sabah yang masih belum tahu di mana letaknya Kalabakan? Apa yang menarik di sana?
HI:     Kalabakan ialah sebuah daerah di sebelah barat daerah Tawau, yang terletak kira-kira 106 kilometer dari Tawau.  Kalabakan juga terkenal sebagai tempat berlakunya peristiwa Kalabakan ketika Konfrontasi Malaysia-Indonesia yang berlaku  pada 29 Disember 1963. Menurut cerita, peristiwa itu menyebabkan seorang pegawai dan tujuh anggota Platun Kompeni A3 Rejimen Askar Melayu Diraja terkorban. 18 lagi anggota tercedera. Sampai sekarang masi ada Tugu Peringatan Konfrontasi Malaysia- Indonesia 1963. Di Kalabakan juga ada Air Terjun Batu 9 yang cantik. Jika mahu ke Kalabakan, ada resort yang boleh ditempah iaitu Resort Felda Kalabakan.
Di Kalabakan juga terdapat bekas lombong Arang Batu Silimpoponn yang wujud tahun 1920 dan banyak lagi.
Kebanyakan penduduk di sana terdiri dari suku Tidong dan Murut. Saya sendiri dari suku Tidong.
UB:     Apa makna Kalabakan menurut Bahasa Tidong?
HI:     Ada kisah mengatakan Kalabakan adalah berasal dari perkataan Kalap angkan dari Bahasa Tidong yang bermaksud `dapat makan’. Sebagaimana yang dimaklumi,  kaum Tidong adalah penduduk asal di kampung ini.
UB:     Jadi tuan mendapat pendidikan awal di SRK Kalabakan kemudian ke SMK Kuhara. Siapa antara rakan sekolah yang seangkatan masa itu?
HI:     Antara Jumadi, Aripah Kuraga, Yahya Ahmad. Ramai lagi yang tak sempat disebutkan nama mereka.fy
UB:     Oh ya.Waktu itu berapa bekal ke sekolah?
HI:     Tidak tentu. Kadang kadang 40 sen. Pada zaman kanak-kanak dahulu, duit 40 sen itu, boleh digunakan untuk membeli mee dan air oren.
UB:     Selepas tingkatan lima, tuan terus masuk perkhidmatan tentera?
HI:     Tidak.Selepas tamat SPM tahun 1987, mula-mula saya bekerja di KFC, dekat panggung Empress di Tawau, berdekatan pejabat pos lama. Masa itu saya tinggal di Tawau. Selepas satu tahun, saya kerja sebagai jurujual Singer. Kami masuk kampung ke kampung untuk mempromosi Singer. Dulu, susah dapat kerja. Tapi seorang yang tidak memilih kerja. Selepas itu, saya bekerja di sebuah kilang papan di Pasir Putih. Gaji masa itu RM225 sebulan. Kerjanya susun papan dan sebagainya.Saya sudah terbiasa dengan kerja orang kampung kerana saya sendiri datang dari kampung.
UB:     Bagaimana pula tertarik dalam perkhidmatan tentera?
HI:     Saya terdengar pengumuman juruhebah radio mengenai pengambilan rekrut. Ada pengambilan rekrut baru yang diadakan di Kem Kukusan Tawau. Tahun 1990. Saya pun pergi dan Alhamdulillah terpilih untuk menjalani latihan.
UB:     Siapa antara rakan dari Tawau yang turut terpilih?
HI:     Antaranya Mumin, Hussin Dulahim, Omar Salleh, Syed Samalah. Ada lagi tapi itu antara yang saya ingat.
UB::    Di mana tuan menjalani latihan?
HI:     Kami menjalani latihan di Pusat Latihan Rekrut Port Dickson, kini dikenali sebagai Pusat Latihan Asas Tentera Darat selama enam bulan.
UB:     Selepas itu, dimana tuan ditempatkan?
HI:     Saya ditempatkan di Unit Artileri iaitu 21 Artileri di Kem Paroi selama lima tahun. Rejimen Artileri adalah salah satu cabang dalam Tentera Darat Malaysia.
UB:     Mungkin ada yang ingin tahu peranan Rejimen Artileri. Mungkin tuan boleh tolong jelaskan berdasarkan pengalaman tuan?
HI:     Peranan Rejimen Artileri Diraja sebenarnya adalah untuk memberi  bantuan tembakan yang berkesan kepada pasukan tempur di medan pertempuran, supaya pasukan musuh tidak dapat  mengganggu operasi.
UB:     Apa antara tugas yang diberikan jika boleh tahu?
HI:     Antaranya memasang peluru meriam. Artileri secara umum adalah pasukan tentera yang mengendalikan meriam-meriam.
UB:     Selepas itu, dimana tuan bertugas?
HI: Saya ditugaskan di 6 Rejimen Artileri Di raja di Kem Lok Kaw dari tahun1995 hingga 2011. Kemudian pada tahun 2012, saya ditempatkan di Markas Medan Cawangan Bantuan Tempur di Kem Sungai Besi selama enam bulan. Kemudian dipindahkan pula 61 Artileri Diraja di Kem Kluang kerana dinaikkan pangkat sebagai Pegawai Waran II
UB:     Apa pengalaman pahit manis dalam tentera? Mungkin boleh sebutkan salah satunya?
HI:     Masa kami menjalani latihan, ancaman komunis masih ada. Suasana masih menegangkan masa itu. Itu mungkin pengalaman pahit, Pengalaman manis pula  antaranya ketika menjalani latihan menggunakan peluru hidup di padang sasar.
UB: Bila tuan bersara dari perkhidmatan?
HI:     Selepas 25 tahun dalam perkhidmatan, saya bersara pada tahun 2013. Sebelum itu, kami diberikan latihan 18 bulan sebagai persediaan untuk kehidupan awam.
UB:     Apa bidang yang tuan pilih?
HI:     Saya memilih bidang jahitan. Selama 18 bulan, saya menjalani latihan di Akademi Jahitan Kota Kinabalu dan selepas itu membuka kedai jahit.  Saya juga memiliki Sijil Kemahiran Malaysia (SKM) Tahap 3 yang membolehkan saya mengajar menjahit.
UB:     Selepas bersara, apakah tuan menghadapi masalah menyesuaikan diri dengan kehidupan seperti orang awam?
HI:     Tiada masalah. Apatahlagi kerana sebelum bersara, kami diberi latihan kemahiran dalam pelbagai bidang yang boleh digunakan untuk menjana pendapatan.
UB:     Pernah terfikir menjadi seorang anggota tentera sebelum ini?
HI:     Ketika saya masih di bangku sekolah, saya sudah berminat menjadi anggota tentera.Di sekolah, saya menyertai Persatuan Kadet Tentera. Saya memang aktif. Dalam bidang sukan pun saya aktif.
UB:     Apa yang mendorong tuan menceburi bidang politik?
HI:     Bagi saya politik adalah perjuangan.Saya ingin membela masyarakat di tempat saya yang masih serba ketinggalan dalam pelbagai segi. Kalau bukan kerana masyarakat, buat apa saya bersusah-susah. Saya lihat, pemimpin pemimpin politik masih mengabaikan kebajikan rakyat. Saya lihat dalam kehidupan, tidak ada perubahan atau peningkatan taraf hidup. Mereka masih mundur. Itulah antara sebab mengapa saya tertarik menceburi politik. Kalah menang perkara biasa, tetapi yang penting kita sudah berjuang. Saya akan meneruskan perjuangan melalui pelbagai cara demi masyarakat agar nasib dan masa depan mereka diberikan perhatian kerajaan.
Artikel Berkaitan Penulis Email
Berlangganan artikel terbaru dari blog ini langsung via email
Langgan: Catat Ulasan (Atom)
Abd. Naddin Hj Shaiddin bertugas sebagai wartawan di Utusan Borneo sejak 1994-2021. Kini menulis di portal Sabah360online.com.Selain itu, beliau juga menulis untuk Pulse Asia Times.
View my complete profile
Apa yang kita harapkan daripada Datuk Seri Ismail Sabri?
Terima kasih Telum Media kerana menyenaraikan blog abdnaddin.com dalam PR media Asia
“Di sini, bunga keladi di jual dengan harga gila-gila,”, kata prof nik rakib
Mengenai Malim Dan Kapal Yang Tidak Dapat Berlabuh
ROTHMAN A BUNTAR , GIGIH PERKENAL BATIK SABAH
SEJENAK MENGENAI 12 UNGKAPAN MELAYU TENTANG BINATANG
Kenali Saya Abd Naddin Haji Shaiddin